Гэты навучальны год для Ніны Уладзіміраўны юбілейны — саракавы. І яе душу па-ранейшаму саграваюць вучні, цяперашнія і былыя. Многія натхніліся прыкладам гэтай настаўніцы, таксама звязаўшы свой прафесійны лёс з педагогікай. Цяпер некаторыя з іх працуюць побач, у 2-й капыльскай школе, а некаторых лёс раскідаў па ўсім свеце, але не сумняваюся, што ўсе яны памятаюць сваю англічанку. Ніна Уладзіміраўна ганарыцца сваімі вучаніцамі, такімі дасціпнымі, сучаснымі настаўніцамі. Гэтак жа па-чалавечы цёпла і з задавальненнем гаварыла яна і пра Дашу Маліноўскую, выпускніцу гэтага года, якая, таксама натхніўшыся педагогікай Ніны Уладзіміраўны, стала студэнткай Беларускага дзяржаўнага педагагічнага ўніверсітэта імя Максіма Танка. І гэта пры тым, што Дар’я — медалістка, якая, апроч усяго, падчас ЦТ здолела набраць прыстойную колькасць балаў (341).